钦定古今图书集成/明伦汇编/交谊典/第071卷 > 宋册府元龟 > 《叹别赋》梁·刘潜
## 钦定古今图书集成/明伦汇编/交谊典/第071卷 > 宋册府元龟 > 《叹别赋》梁·刘潜

“在羇旅兮为思，每居常而不乐。”意难偕于骀荡，情易
邀于陨获。愁非招而自来，忧试排而不却。退求己以
自省，慨抚襟而太息。位不俟于一进，发徒彰于二色。
名有似于务耕，学无均于譬织。在初归之为庆，庶因
拙而自收。保私庭之宴喜，共昆弟而嬉游。校小文于
摇笔，比楷式于临流。止每欢于接膝，行如喜于同辀。
忽一去而数千，遂离居而别域。阻同被于当寐，乖共
餐于终食。唯凭远望以代归，负相思其无力。